पाकिस्तानी गेंदबाज़ों के पास ज्यादा अनुभव नहीं था. सिर्फ वहाब रियाज को छोड़कर मौजूदा टीम के किसी भी गेंदबाज़ ने 50 से ज्यादा एकदिवसीय मैच नहीं खेले हैं. लेकिन अनुभवी होने के बावजूद भी वहाब रियाज ने 8.4 ओवरों में 87 रन देकर एक नया रिकॉर्ड कायम किया. चैंपियंस ट्रॉफी की एक पारी में सबसे ज्यादा व्यक्तिगत रन देने के मामले में रियाज़ पहले स्थान पर पहुंच गए. मोहम्मद आमिर ने सिर्फ 32 एकदिवसीय मैच खेले हैं. आमिर ने सबसे अच्छी गेंदबाज़ी करते हुए 8.1 ओवरों में सिर्फ 32 रन दिए. अपना 17वां मैच खेल रहे हसन अली ने दस ओवरों में 70 रन दिए. 22वां मैच खेल रहे इमाद वसीम ने 9.1 ओवरों में 66 रन दिए और महज दूसरा एकदिवसीय मैच खेल रहे शादाब खान ने 10 ओवर में 52 रन दिए.